
Fenenna királyné és környezete

Dolgozatomban Kujáviai Fenenna udvari környezetének ismertetésével foglalkoztam. A témában szerény mennyiségű forrásanyag áll rendelkezésre, így a történettudomány mindezidáig meglehetősen mostohán bánt a rövid életű királyné alakjával. Ugyan Zsoldos Attila Az Árpádok és asszonyaik című monográfiájában részletesen foglalkozott az Árpád-kori királynéi intézménnyel, illetve a királynéi udvar bemutatásával, azonban ezt csak általánosan tárgyalta, nem részletezve az egyes hitvesek élethelyzetét.
Munkám célja éppen ezért elsődlegesen az volt, hogy Zsoldos Attila az Árpád-kori királynéi udvarra vonatkozó megállapításainak alkalmazhatóságát esettanulmány jelleggel vizsgáljam egy konkrét királyné – Fenenna – udvarán keresztül. Másfelől viszont arra is kerestem a választ, hogy azok a személyek, akik a források szerint Fenenna udvarát alkották, milyen sajátos háttérrel rendelkeztek, pályafutásukban milyen szerepet játszottak a királynéi udvarban eltöltött esztendők: karrierjükben ugródeszkának, köztes állomásnak vagy esetleg csúcspontnak tekinthető-e az adott méltóság.
E pályaképek alapján mutattam be azt a személyes és politikai kapcsolatrendszert, amiben Fenenna mozgott. A királyné környezetének tanulmányozásakor fontos szempont volt, hogy vajon Fenennának ténylegesen mekkora beleszólása lehetett saját udvartartásának összeállításába, illetve kimutatható-e, hogy az uralkodó vagy valamely főúri csoport döntően befolyásolta volna azt. Továbbá az is kérdéses volt számomra, hogy az ifjú királyné udvara mennyiben felelt meg a korszak elvárásainak, összehasonlítva más késő Árpád-kori királynék (Anjou Izabella, Habsburg Ágnes) udvarával.
A dolgozatomhoz elsősorban okleveles forrásokat használtam: leginkább Fenenna királyné kiváltságleveleire támaszkodtam, de emellett III. András privilégiumaiban is értékes információkra bukkantam a királyné híveire vonatkozóan.
A szakirodalom, valamint a források alapján arra a következtetésre jutottam, hogy Fenenna udvarával kapcsolatban is kimutatható, hogy udvarának összetételét elsősorban az uralkodói igény szabta meg, de hatással voltak rá a bárói érdekek is.
A királyné méltóságairól, hivatalnokairól elmondható, hogy az ország legelőkelőbb nemesei közül kerültek ki, amiként az a tárnokmesterek esetében nyomon is követhető, és jellemzően a királynéi udvarban betöltött pozíció köztes állomás lehetett pályafutásukban.



